Para outras páxinas con títulos homónimos véxase: Muíño (homónimos) e Muíños (homónimos).
Muíños de vento, no Campo de Criptana na Mancha (España).
Muíño no río de Baredo, Baredo (Baiona).
Un **muíño** (do latín serodio *molinum*, por redución da expresión *saxum molinum* 'moa') é un artificio para moer algo; o máis habitual son os cereais, especialmente o trigo e o millo, para obter fariña.

Muíño holandés.
Casa-muíño en Santiago de Compostela.
Xeralmente constaban dunha pedra circular fixa sobre a que se move outra de forma troncocónica que ao xirar segue a forma da anterior. Tamén pode ter forma de disco e entón chámase *moa*.

Para mover a pedra utilizábase a enerxía eólica (muíño de vento), a hidráulica (muíño de auga), animais (muíño de sangue) e, en muíños pequenos, a manual (un exemplo doméstico deles son os *muíños do café*, aínda que actualmente son eléctricos a maioría).

Muíños de vento
---------------

Muíño de vento na Coruña.

*Artigo principal**:* Muíño de vento.
Os máis famosos, grazas a Don Quixote, son os da Mancha, pero habíaos por todas as partes e moi especialmente no centro e sur de España, onde as correntes dos ríos non eran tan importantes como noutros países europeos. Aínda poden verse en Campo de Criptana (Cidade Real) ou en Consuegra (Toledo). Tamén son famosos os dos Países Baixos.

A utilidade dos muíños de vento para producir enerxía mecánica tense aproveitado para outros usos, como sacar auga, do que son un exemplo os empregados nos *polders* dos Países Baixos ou, actualmente, para producir enerxía eléctrica. Pola súa forma, todos estes artefactos mantiveron o nome de **muíños**, o que ás veces pode dar a impresión equivocada de que a palabra muíño designa calquera destes ou especificamente os de vento. Concretamente, o nome correcto dos que producen enerxía eléctrica é aeroxeradores.

Muíños de auga
--------------

Muíño de auga en Vilabade (Castroverde).
Muíño de auga Caldas de Reis.
Muíño de mareas en Narón.
Muíño de mareas en Serres, Muros.
Os muíños de auga ou aceas construíanse á beira dos ríos, realizando unha presa para embalsar auga e conseguir unha diferenza de altura. A auga do encoro corría por un canal ou *cano* e movía unha roda con *penas* (pás) chamada *rodicio*, a que á súa vez movía as pedras ou *moas* do muíño. 
Ao conxunto formado polo encoro e máis o cano de alimentación do muíño chámaselle popularmente caneiro, sendo xunto cos caneiros de pesca elementos característicos da paisaxe dos ríos galegos.

Este modo de obter enerxía mecánica utilizábase tamén noutros usos, como os batáns (tamén mencionados no Quixote) ou nos serradoiros.

Actualmente, moitos destes encoros empréganse para producir enerxía eléctrica (enerxía minihidráulica), pero levando a auga por un conduto cerrado desde o fondo do encoro até unha turbina, que substitúe a roda de pás.

### Tipos de muíños de auga pola súa propiedade e uso

* De maquía ou *maquieiros*: o muiñeiro recibe da persoa que leva o gran unha parte (*maquía*) da fariña resultante, como cobro do seu traballo. O tamaño da maquía era un *neto*, cantidade regulada polo concello.
* De herdeiros ou *aparceiros*: a propiedade do muíño é compartida e transmítese por herdanza. As quendas de uso regulábanse por un tempo determinado. Deste uso compartido xurdían relacións sociais e comunais moi ricas, por exemplo as *muiñadas* (festas nocturnas no muíño).

### Partes da obra e maquinaria dun muíño de auga

* O *inferno* é a abertura no edificio do muíño, na que desemboca o cano e permite pasar a auga cara á maquinaria.
* A *gradilla* é unha grade ou reixa que impede o paso de paus ou pedras ao cubo.
* A auga do cano colle velocidade nunha tubaxe descendente que se chama *cubo* e acaba nun picho chamado *buzo.*
* A saída da auga do *buzo* cara ao *rodicio* regúlase cunha billa accionada co *ferro da billa.*
* O *rodicio* é a roda con *penas* (pás) que converte a velocidade da auga en movemento xiratorio que se transmite ás pedras de moer.
* O rodicio asenta verticalmente encol dunha *mesa* de madeira, e é suxeitado na parte superior por un eixo que consta de *vara*, *zuncho*, *veo* e *varela.*
* No andar superior do edificio atópase o *tremiñado*, desde onde o muiñeiro controla a altura da mesa (e polo tanto a velocidade do rodicio) mediante un ferro chamado *brandeiro*.
* O gran deposítase nun recipiente suxeito pola *escada*, chamado *moega*, *moxega*, *caixón* ou *tremoia*. O muiñeiro controla a caída do gran cara ás pedras por medio dunha *caneta.*
* Hai dúas pedras de moer ou *moas*: unha fixa ou *pé*, e outra móbil ou *capa* que roda sobre a fixa.

Muíños de sangue
----------------

En lugares sen ventos nin ríos aproveitábeis, construíronse muíños de sangue. O muíño propiamente dito estaba nunha primeira planta e o eixo que movía a moa seguía até a baixa, onde lle cruzaban uns madeiros aos que se enganchaban mulas ou bois, que camiñaban en círculo, para mover a pedra.

Outros muíños
-------------

Existen determinados tipos de muíños especializados, así o muíño fariñeiro ou trigueiro para moer trigo ou outros cereais ou o que extrae o aceite das olivas denominado muíño de aceite.

Os muíños na cultura popular galega
-----------------------------------

### Refraneiro

*Artigo principal**:* O muíño na cultura popular galega.
* Ábrete, fol, pola boca, pra que en vez dunha maquía dúas che colla.
* Ábrete, saco; unha maquía me debes, e dúas che agarro.
* A mazorca, no muíño; e no bolso, o diñeiriño.
* Andando gana a acea, e non estando queda.
* Andando gaña o muíño, que parando está perdido.

Galería de imaxes
-----------------

*Véxase tamén**:* Galería de imaxes de muíños de Galicia.
* Muíños do Folón, O Rosal.Muíños do Folón, O Rosal.
* Muíños do Picón, O Rosal.Muíños do Picón, O Rosal.
* Portor, concello de Negreira. Galicia.Portor, concello de Negreira. Galicia.
* Moega, caneta e moa. Batáns de Mosquetín, Vimianzo.Moega, caneta e moa. Batáns de Mosquetín, Vimianzo.
* Caneta pasando millo, muíño en Rianxo.Caneta pasando millo, muíño en Rianxo.
* Roda de muíño ou rodicio no rego de Chan das Latas, en Cerdedo-Cotobade.Roda de muíño ou rodicio no rego de Chan das Latas, en Cerdedo-Cotobade.
* Interior dun muíño en Pontemaceira, Negreira.Interior dun muíño en Pontemaceira, Negreira.
* Muíño con acueduto no rego de Chan das Latas, en Cerdedo-Cotobade.Muíño con acueduto no rego de Chan das Latas, en Cerdedo-Cotobade.
* Muíño de mareas de Pozo de Cachón, en Muros, Muros.Muíño de mareas de Pozo de Cachón, en Muros, Muros.
* Muíño de mareas das Aceñas, A Illa de Arousa.Muíño de mareas das Aceñas, A Illa de Arousa.
* Bomba de auga eólica, Antas de UllaBomba de auga eólica, Antas de Ulla
* Muíño das Maquías, en Zamáns (Vigo)Muíño das Maquías, en Zamáns (Vigo)

Notas
-----

1. ↑  "Muíño". *DIGALEGO*. Consultado o 22 de maio do 2016.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Muíño*** |

|  |  |
| --- | --- |
| Control de autoridades | 
* Wd: Q44494
* AAT: 300264628
* BNCF: 7741
* BNE: XX542878
* BNF: 12468050v
* BRE: 2203445
* GND: 4040457-2
* HDS: 013884
* JSTOR: grinding-mills
* LCCN: sh85085422
* MAG: 16057445
* NKC: ph122921
* PSH: 8761
* Treccani: mulino

 |